b'\n_START_ARTICLE_\nObelerio degli Antenori\n_START_PARAGRAPH_\nObelerio degli Antenori (eller Antenoreo) var den 9. doge i Venedig. Han regerede fra 804 til 811. Han var s\xc3\xb8n af Encagilio._NEWLINE_Han havde allerede v\xc3\xa6ret tribun mens Giovanni Galbaio regerede. Han og andre pro-frankiske ledere flygtede til Treviso. Der valgte de Obelerio til leder, og han f\xc3\xb8rte dem tilbage til Venedig, og da Galbai-erne flygtede blev han valgt til doge i Malamocco._NEWLINE_Obelerio kopierede straks sine forg\xc3\xa6ngere og udpegede en med-doge fra hans familie, nemlig hans bror Beato. Antenori blev hurtigt upopul\xc3\xa6r og fejden mellem de forskellige fraktioner, de pro-byzantinske i Heraclea og republikanerne i Malamocco flammede. Den landflygtige patriarken af Grado, Fortunatus, vendte tilbage til Venedig fra Karl den Stores hof i Aachen og tilb\xc3\xb8d at Venedig kunne komme under frankisk beskyttelse, hvis han blev genindsat. Obelerio indvilgede og anerkendte gladeligt frankisk overh\xc3\xb8jhed til geng\xc3\xa6ld for frankisk beskyttelse og anerkendelse. Obelerio og Beato lenshyldede Karl den Store i Aachen juledag 805. Obelerio udvalgte sig endda en frankisk brud, den f\xc3\xb8rste dogaressa._NEWLINE_Denne handling udl\xc3\xb8ste en krig med Byzans. I 809 lagde en fl\xc3\xa5de til i den venetianske lagune og andre en frankisk flotille ved Comacchio, men blev besejret. Obelerio og Beato oph\xc3\xb8jede herefter deres anden bror Valentino til doge sammen med dem. Det var det sidste str\xc3\xa5, og folket rejste sig imod dem. De tilkaldte kong Pippin af Italien. Han belejrede Venedig, men f\xc3\xb8rst i sidste \xc3\xb8jeblik pr\xc3\xb8vede dogerne at redde ansigt ved at gribe til v\xc3\xa5ben mod ham. De blev fordrevet og Agnello Participazio, som havde forsvaret Venedig fra starten blev valgt til doge._NEWLINE_Obelerio tilbragte de f\xc3\xb8lgende to \xc3\xa5rtier i eksil i Konstantinopel. Da Giustiniano Participazio d\xc3\xb8de i 832 vendte han tilbage med en flok trofaste folk for at genvinde dogetitlen. Han gik i land ved Vigilia, n\xc3\xa6r Malamocco, men den retm\xc3\xa6ssige doge, Giovanni 1. Participazio, nedbr\xc3\xa6ndte de to byer, dr\xc3\xa6bte Obelerio og fremviste hans hoved p\xc3\xa5 markedet.'